РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/198-16

26. септембар 2016. године

Б е о г р а д

ЗАПИСНИК

ТРЕЋЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 26. СЕПТЕМБРА 2016. ГОДИНЕ

 Седница је почела у 13.00 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Јовица Јевтић, Драган Јовановић, Јасмина Каранац, Владимир Орлић, Јово Остојић, Соња Павловић, Огњен Пантовић, Снежана Б. Петровић, Далибор Радичевић, Ивана Стојиљковић и Горан Ћирић.

 Седници су присуствовали заменици чланова Одбора: Иван Карић (заменик Стефане Миладиновић), Горан Ковачевић (заменик Зорана Милекића) и Зоран Радојичић (заменик Биљане Рубаковић).

 Седници нису присуствовали чланови Одбора: Ненад Константиновић и Милутин Мркоњић, нити њихови заменици.

Народни посланик Соња Павловић предложила је допуну дневног реда следећим тачкама:

- Дефинисање минималног досега дневног листа у коме би Министарство грађевинарства, саобраћаја и инфраструктуре оглашавало излагање планског документа на јавни увид, и

- Предузимање мера како би се исконтролисао инспекцијски надзор над пословима спровођења закона и прописа, а везано за Правилник о техничким стандардима приступачности.

Одбор није прихватио први предлог за допуну дневног реда (један за, девет против, пет чланова Одбора није гласало), такође, Одбор није прихватио ни други предлог за допуну дневног реда (један за, 10 против, четири члана Одбора није гласало).

Одбор је, већином гласова (12 за, један против, два члана Одбора нису гласала), у складу са предлогом председника Одбора усвојио следећи:

**Д н е в н и р е д**

1. Разматрање представки упућених Одбору;
2. Договор о раду и образовање Раднe групе Одбора за представке.

 Пре преласка на разматрање утврђеног дневног реда већином гласова (12 за, један уздржан, два члана Одбора нису гласала), усвојен је Записник Друге седнице Одбора одржане 21. септембра 2016. године.

Прва тачка дневног реда - **Разматрање представки упућених Одбору**

 Председник Одбора, Катарина Ракић, је на почетку прве тачке дневног реда указала да Одбор у оквиру свог делокруга, између осталог, разматра и иницијативе, петиције, представке и предлоге и да је поступање уређено Упутством. Истовремено је навела и податак да је у прошлом сазиву Одбор размотрио 89 поднесака, а да је у овом сазиву до сада Одбору поднето 20 различитих поднесака

Имајући у виду да Радна група за разматрање представки још није образована, председник Одбора је заједно са замеником председника Одбора, Стефаном Миладиновић, и чланом Одбора народним послаником др Владимиром Орлићем, који је био члан Радне групе у претходном сазиву, одржала радни састанак на којем је размотрено 12 пристиглих представки и одлучено о даљем поступању. С обзиром да су народни посланици благовремено у писаној форми добили све представке председник Одбора их је известила о предлозима за даље поступање:

1. Притужбу Снежане Тасић Стојиљковић и Мирјане Стојиљковић из Лесковца на решење Републичког геодетског завода у Медвеђи, број 07-295/16, - упутити Републичком геодетском заводу на даље поступање;

2. Жалбу Стеве Рајића из Апатина, број 07-298/12, - упутити Скупштини општине Апатин на даље поступање;

3. Притужбу Стаменковић Добросава из Ниша у вези изградње водовода у општини Мерошина, број 07-603/12, - упутити Скупштини општине Мерошина на даље поступање;

4. Представку Стојанке Бунчески из Крњаче у вези проблема насталих приликом извођења грађевинских радова, број 07-1964/13, - упутити Скупштини општине Палилула на даље поступање;

5. Представку Милета Остојића из Београда у вези одредаба Закона о становању, број 07-700/16, - упутити Министарству грађевинарства, саобраћаја и инфраструктуре на даље поступање;

6. У вези поновљене представке Стојана Лекића из Краљева, број 07-2696/12, - упутити допис подносиоцу да до окончања судског поступка Одбор не може предузимати активности у вези са представком;

7. Представку Нинослава Недељковића из Београда у вези прелетања авиона изнад кућа, број 07-755/16, - упутити Министарству грађевинарства, саобраћаја и инфраструктуре на даље поступање;

8. Представку Миодрага Стеванића из Београда у вези постављања споменика Николи Тесли на тргу "Славија" у Београду, број 07-1154/16, - упутити допис подносиоцу да је Одбор информисан о инцијативи, а имајући у виду да је упућена и на више адреса које су надлежне за иницијативе овакве врсте, верује да ће бити размотрена;

9. Жалбу Радомира Марковића на рад ЈП ,,Пошта Србије", број 07-1886/13, - упутити ЈП ,,Пошта Србије“ на даље поступање;

10. Поводом Захтева председника скупштине станара С. Бернар 29. из Сремчице за решавање проблема заштите од пожара, број 07-1865/16 , - упутити допис подносиоцу за допуну и појашњење поднетог Захтева;

11. Представку Кристине Петровић из Београда у вези станарског права, број 360-1894/16, - упутити Градској управи Града Београда на даље поступање;

12. Молбу Раденка Марковића из Постења за реакцију надлежних због некоректног понашања у вези извођења радова на регионалном путу Љубовија - Крупањ у месту Постење, број 07-1931/16, - упутити Министарству грађевинарства, саобраћаја и инфраструктуре на даље поступање.

 Након изнетих предлога за даље поступање по пристиглим представкама народни посланици су у дискусији, која је уследила затражили додатна објашњења од председника Одбора. Председник Одбора је предочила могућности и овлашћења Одбора која су прописана Пословником Народне скупштине, односно да је Одбор у могућности да од надлежних органа тражи конкретан одговор на питања и проблеме због којих се грађани обраћају, односно да посредује у добијању адекватних одговора на поднете представке.

 У дискусији су учествовали народни посланици: Јово Остојић, Драган Јовановић и Соња Павловић.

Након дискусије Одбор је, већином гласова (13 за, два члана Одбора нису гласала), одлучио да прихвати предлоге Радне групе за поступање поводом сваког поднеска.

Друга тачка дневног реда - **Договор о раду и образовање раднe групе Одбора за представке**

Председник Одбора је упознала присутне да у складу са чланом 44. Пословника Народне скупштине одбор може образовати посебну радну групу, која обавља послове за потребе одбора. Имајући у виду да је у прошлом сазиву Одбор образовао Радну групу за разматрање представки, предлога, петиција и иницијатива предложено је да се настави са добром праксом.

Председник Одбора је предложила да се образује Радна група Одбора за разматрање представки, предлога, петиција и иницијатива у следећем саставу:

1. Стефана Миладиновић, заменик председника Одбора,

2. Ивана Стојиљковић, члан Одбора, и

3. Јовица Јевтић, члан Одбора.

 С обзиром да није било других предлога народни посланици су се сложили да Радна група убудуће ради у предложеном саставу.

 У наставку седнице председник Одбора је обавестила присутне да у будућем раду Одбора планира и посете, мањих радних група – тимова, одређеним општинама како би се на терену информисали о стању, проблемима и евентуалним предлозима за њихово превазилажење у примени закона из надлежности Одбора, а посебно Закона о планирању и изградњи и Закона о озакоњењу објеката. Предложено је да се у тимове укључе и представници надлежног министарства, а да се на некој од наредних седница Одбора направи план активности.

Одбор је прихватио предлог да се од належног министарства и Канцеларије за Косово и Метохију затражи информација у вези са преговорима између Београда и Приштине, који се воде у Бриселу о телекомуникацијама са посебним освртом на имовину Телекома, Поште и др, а која би била предмет расправе на некој од наредних седница Одбора.

У дискусији, која је уследила изнет је предлог да једна од првих општина коју ће посетити чланови Одбора буде Апатин, због проблема који постоје у вези изградње луке на Дунаву у овом граду. Такође, изнет је и предлог да чланови Одбора у наредном периоду пропрате и излагања одређених планских докумената на јавни увид.

Председник Одбора је на крају дискусије захвалила на предлозима и позвала чланове Одбора да и убудуће дају предлоге за рад Одбора.

 У дискусији су учествовали народни посланици: Горан Ћирић, Јово Остојић и Соња Павловић.

\*

\* \*

На седници је вођен тонски запис.

Седница је закључена у 14.00 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић